שתי קבוצות שפתחו את העונה בצורה טובה במחוז צפון 2 בשנתון ילדים ב' נפגשו ביום שישי האחרון בכפר סמיע למשחק במסגרת המחזור הרביעי. הקבוצה האורחת, בני סכנין – התייצבה למשחק עם מאזן מושלם בשלושה משחקים, בעוד שהקבוצה המארחת, איחוד בני כפר סמיע – התייצבה למשחק עם מאזן של שני ניצחונות והפסד אחד.
שחקני סכנין פתחו את המשחק בצורה מצוינת, כבר לאחר 10 דקות הם כבשו שני שערים וצעדו ביתרון 0:2. עשר דקות לאחר תחילת השליש השני שער שכבש נסיב שנאן צימק את התוצאה ל-2:1. באמצע השליש האחרון של המשחק נסיב שנאן השלים צמד והשווה את התוצאה ל-2:2. שלוש דקות לסיום המשחק מבצע אישי מרשים של ראיק עבדאללה הסתיים בשער, שיצר מהפך וקבע את תוצאת המשחק – ניצחון 2:3 לזכות איחוד בני סמיע.
במחזור הבא שתי הקבוצות ישחקו בסמיכות גאוגרפיות זו לזו: איחוד בני כפר סמיע תתארח אצל הפועל עראבה, בעוד ששחקני סכנין יארחו את קבוצת "צו פיוס" של מ.כ חוסן.